M. Fronc, minister školstva SR: (2003-05-22):
Ďakujem. Z. Martináková, podpredsedníčka NR SR: Ďakujem, pán minister. Pani poslankyňa Mária Sabolová sa pýta podpredsedu vlády a ministra hospodárstva Roberta Nemcsicsa: „Aké podmienky ste uviedli do rozhodnutí o privatizácii zdravotných zariadení, ktorými ste odporučili Fondu národného majetku pripraviť dohody (zmluvy) na transformáciu 38 privatizačných projektov?“ R. Nemcsics, podpredseda vlády a minister hospodárstva SR: Ďakujem pekne, pani podpredsedníčka. Vážené pani poslankyne, páni poslanci, v rozhodnutiach o privatizácii zdravotníckych zariadení a časti zdravotníckych zariadení vydaných vládou Slovenskej republiky a ministerstvom pre správu a privatizáciu národného majetku 38 základným privatizačným projektom zdravotníckych zariadení a ich častí zaradených do druhej etapy privatizácie sú pre nových nadobúdateľov určené tieto podmienky. Pri spôsobe privatizácie priamym predajom sú také platobné podmienky, že je to zaplatenie celej kúpnej ceny jednou splátkou do 30 dní odo dňa účinnosti zmluvy o predaji a tiež sú tam aj ďalšie podmienky predaja v nasledujúcom znení: že Fond národného majetku v zmluve o predaji zdravotníckeho zariadenia dohodne s kupujúcim v súlade s ustanovením § 610 osobitné dojednanie a to, že nadobúdateľ jednak berie na vedomie, že predajom sú dotknuté nehnuteľnosti zaradené do celej siete zdravotníckych zariadení, ktorá sa zabezpečuje v zmysle zákona 277 a zaväzuje sa tieto nehnuteľnosti užívať na účely zabezpečovania zdravotníckej starostlivosti v rozsahu a náplni činnosti tak, ako bola vlastne poskytovaná pri prechode vlastníckych práv. Lehota trvania tohto záväzku sa dohodne vždy na dobu neurčitú. Ďalej je tam znenie, že zmenu alebo čiastočný zánik záväzku uvedeného v prvom bode môže vlastník vykonať iba po predchádzajúcom vyjadrení miestneho orgánu správy na úseku zdravotníckej starostlivosti a následne so súhlasom ministerstva zdravotníctva. Nesplnenie dohodnutého  záväzku uvedeného v úvode je dôvodom na odstúpenie od zmluvy zo strany predávajúceho. Dodržiavanie týchto podmienok a tohto rozhodnutia kontroluje samotné ministerstvo zdravotníctva a pri zistení porušenia odovzdá následne podklady Fondu národného majetku na ďalšie konanie s jednoznačným návrhom na odstúpenie zmluvy. V prípade, že novým nadobúdateľom zdravotníckeho zariadenia nie sú zdravotnícki pracovníci, ktorí pracovali v privatizovanom zariadení do jeho privatizácie, je v tomto rozhodnutí o privatizácii určená pre nadobúdateľa ďalšia podmienka, a tá spočíva v tom, že bude v zmluve o predaji zaviazaný uzatvoriť nové nájomné zmluvy na prenájom doteraz prenajatých častí nehnuteľnosti (miestností) so zdravotníckymi pracovníkmi alebo fyzickými osobami, alebo právnickými osobami, to je podľa momentálnej situácie, ktorí práve v čase predaja zdravotníckeho zariadenia poskytovali zdravotnú starostlivosť ako štátne alebo neštátne zdravotnícke zariadenia. V tých rozhodnutiach je tiež upravené právo Fondu národného majetku na odstúpenie od zmluvy v prípade, že kupujúci nesplní záväzky a povinnosti vyplývajúce z takto koncipovanej zmluvy. Chcem povedať, že obdobne sú určené podmienky pre nových nadobúdateľov - obce v rozhodnutiach o privatizácii zdravotníckych zariadení a ich častí bezodplatným prevodom na obec. Tam je rozdiel vlastne len v použití názvu „zmluva o prevode“, nie „zmluva o predaji“ a v tom, že podmienka o povinnosti nadobúdateľa uzatvoriť nájomné zmluvy so zdravotníckymi pracovníkmi, ktorí poskytovali zdravotnícku starostlivosť v privatizovanom zariadení v čase jeho prevodu, je určená v každom rozhodnutí o bezodplatnom prevode. Ďakujem pekne. Z. Martináková, podpredsedníčka NR SR: Pani poslankyňa Sabolová.